CELEX: 62020TN0745
Language: sk
Date: 2020-12-21 00:00:00
Title: Vec T-745/20: Žaloba podaná 21. decembra 2020 – Symphony Environmental Technologies a Symphony Environmental/Parlament a iní

15.2.2021   
            
            
               SK
            
            
               Úradný vestník Európskej únie
            
            
               C 53/54
            
         
      Žaloba podaná 21. decembra 2020 – Symphony Environmental Technologies a Symphony Environmental/Parlament a iní
      (Vec T-745/20)
      (2021/C 53/70)
      Jazyk konania: angličtina
      
         Účastníci konania
      
      
         Žalobkyne: Symphony Environmental Technologies plc (Borehamwood, Spojené kráľovstvo) a Symphony Environmental Ltd (Borehamwood) (v zastúpení: G. Harvey, P. Selley, solicitors, J. Holmes, QC a J. Williams, barrister)
      
         Žalovaní: Európsky parlament, Rada Európskej únie a Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  rozhodol, že žalovaní sú mimozmluvne zodpovední podľa článku 340 ods. 2 ZFEÚ a/alebo článku 41 ods. 3 Charty základných práv Európskej únie, pokiaľ ide o prijatie článku 5 a odôvodnenia 15 (v rozsahu, v akom sa uplatňuje na oxo-degradovateľné plasty) smernice Európskeho parlamentu a Rady (EÚ) 2019/904 z 5. júna 2019 o znižovaní vplyvu určitých plastových výrobkov na životné prostredie (1),
               
            
                  —
               
               
                  následne uložil žalovaným povinnosť nahradiť žalobkyniam ujmu, ktorú utrpeli, vrátane dodatočnej ujmy, ktorú utrpeli počas konania a/alebo podobnú predvídateľnú ujmu spolu so splatným úrokom, vo výške a sadzbe, ktorá sa určí počas tohto konania;
               
            
                  —
               
               
                  alternatívne, uložil účastníkom konania povinnosť predložiť mu v primeranej lehote po vynesení rozsudku údaje o výške náhrady, na ktorej sa dohodli, alebo v prípade, že nedosiahnu dohodu, povinnosť predložiť mu návrhy týkajúce sa výšky tejto náhrady;
               
            
                  —
               
               
                  v každom prípade uložil žalovaným povinnosť nahradiť trovy tohto konania žalobkýň.
               
            
         Dôvody a hlavné tvrdenia
      
      Na podporu svojej žaloby žalobkyne uvádzajú tri žalobné dôvody.
      
                  1.
               
               
                  Prvý žalobný dôvod sa zakladá na tom, že žalovaní konali v súvislosti s prípravou a prijatím zákazu v článku 5 protiprávne a porušili svoju mimozmluvnú zodpovednosť voči žalobkyniam, ktorú musia napraviť podľa článku 340 ZFEÚ a/alebo článku 41 Charty. Žalobkyne tvrdia, že pri prijímaní zákazu v článku 5 došlo k procesným chybám, protiprávnemu porušeniu zásady proporcionality a/alebo zjavne nesprávnemu posúdeniu.
               
            
                  2.
               
               
                  Druhý žalobný dôvod sa zakladá na tom, že v dôsledku protiprávneho konania žalovaných (kolektívneho alebo individuálneho) žalobkyne utrpeli a/alebo pravdepodobne utrpia ujmu vrátane (a) straty zisku; (b) poškodenia dobrého mena; a/alebo (c) straty hodnoty spoločnosti.
               
            
                  1.
               
               
                  Tretí žalobný dôvod sa zakladá na tom, že existuje dostatočná príčinná súvislosť medzi protiprávnym konaním žalovaných (kolektívnym alebo individuálnym) a ujmou, ktorú žalobkyne utrpeli a/alebo pravdepodobne utrpia.
               
            
         (1)  Ú. v. EÚ L 155, 2019, s. 1.